ועדת הכספים, כנסת 17, פרוטוקול מספר 401, 2007-05-30 10:30

סטס מיסז'ניקוב: בוקר טוב, אני מתכבד לפתוח את הישיבה.

סטס מיסז'ניקוב: פנייה מס' 227

סטס מיסז'ניקוב: הנציגים לא נמצאים.

סטס מיסז'ניקוב: פנייה מס' 228

סטס מיסז'ניקוב: הנציגים לא נמצאים.

סטס מיסז'ניקוב: פנייה מס' 245-246

סמדר אלחנני: אני מבינה שענף פיטום האווזים נסגר.

סמדר אלחנני: אתם כותבים שזה להסבה.

סמדר אלחנני: למה מסבים אותם?

גלית פלצור: משרד החקלאות נותן להם תקציבים בהתאם לתוכנית עסקית שהם מציגים בכל תחום שהוא, לא רק לחקלאות.

גלית פלצור: זה יכול להיות גם בתחומים אחרים או אפילו לפתוח מכולת.

גלית פלצור: התקציב הכולל הוא 22.5 מיליון.

גלית פלצור: כרגע נותנים להם לפי הביצוע, לפי הצורך.

סטס מיסז'ניקוב: מי בעד?

סטס מיסז'ניקוב: אושר.

סטס מיסז'ניקוב: פנייה מס' 249-250

סטס מיסז'ניקוב: אין פה נציגים, אך הנושא חשוב מאוד, לכן נצביע עליו.

סטס מיסז'ניקוב: מי בעד?

סטס מיסז'ניקוב: מי נגד?

סטס מיסז'ניקוב: אושר.

סטס מיסז'ניקוב: פנייה מס' 251

סטס מיסז'ניקוב: אין פה נציגים.

סמדר אלחנני: שימו לב שהכשרה מקצועית שייבחרו על ידי המובטלים, וזה ניתן לשירות התעסוקה - יש פה שינוי מגמה טוב.

סמדר אלחנני: פנייה מס' 257

סטס מיסז'ניקוב: אין פה נציגים.

סטס מיסז'ניקוב: פנייה 264-265

רותם רולף: מדובר בתוספת תקציב גם לרשות העתיקות וגם לשיפוצים במוסדות תרבות.

רותם רולף: היתה לכם שאלה אתמול לגבי מוסדות התרבות, וחשוב לי לתת הסבר כללי, שמבחינת תמיכה במוסדות תרבות, יש קריטריונים שוויוניים שנקבעים באישור משרד המשפטים והמועצה לתרבות ואומנות, והם מפורסמים ברשומות.

רותם רולף: ברגע שיש כסף מתפרסמת הודעה בעיתון, ואחרי שמגישים את הבקשות לקבל את הכסף, מתכנסת ועדת תמיכות וקובעת איזה סכום ילך לאיזה מוסד.

רותם רולף: כלומר אין לי אפשרות לדעת מראש אילו מוסדות יקבלו את הכסף, אני יכולה לתת לכם את הקריטריונים שיתפרסמו ברשומות.

חיים אורון: פה מתוך ה-19 מיליון, 14 הולך לרשות העתיקות.

רותם רולף: 14 מיליון הולך לרשות העתיקות, 3 מיליון ממקורות המשרד ועוד 8 מיליון ממקורות- - זה לגבי תוכנית ההבראה של רשות העתיקות, יש שם גירעון סטטוטורי.

חיים אורון: השאלה אם התקציב של שיקום מוסדות תרבות - כוונתו היתה רשות העתיקות.

רותם רולף: זה בנפרד.

רותם רולף: מוסדות תרבות זה 7.5 מיליון.

חיים אורון: לרשות העתיקות עוברים 14 מיליון ש"ח.

רותם רולף: נכון, אבל שלושה ממקורות המשרד, וכל השאר – אנחנו מוסיפים, שזה יוצא 11 מיליון ש"ח, ועוד 7.5 מיליון ש"ח למוסדות תרבות.

רותם רולף: סך הכל זה 14 מיליון ו-638 אלף ש"ח לרשות העתיקות ו-7 מיליון ו-524 אלף ש"ח לשיפוצים במוסדות תרבות.

חיים אורון: מאיפה הכסף של רשות העתיקות?

רותם רולף: חלק מסעיף 83 ועוד 3 מיליון זה השתתפות של משרד המדע, התרבות והספורט.

חיים אורון: כלומר 11 מיליון הוא מתוך גופים במשבר.

חיים אורון: האם כאשר מישהו כתב פה "גופים במשבר", הוא התכוון לרשות העתיקות או ל"הבימה", ל"קאמרי"?

רותם רולף: התקנה של גופים במשבר זה לאו דווקא גופי תרבות, זה גופים במשבר מכלל הגופים הקיימים.

סמדר אלחנני: יש פה בעיה בפרשנות של סעיף 3א לחוק יסודות התקציב.

סמדר אלחנני: זה סעיף שנחקק פה, הייתי שותפה לו, שאסור שוועדת הכספים תהיה מעורבת בתמיכה פרטנית למוסד.

סמדר אלחנני: הסוג, לאיזה נושא, זה הולך, צריך להיות באישור ועדת הכספים - זאת הערה כללית, אך זה המקום.

סמדר אלחנני: אני אומרת את זה בקשר לשיפוצים של מוסדות תרבות.

סמדר אלחנני: החלק הזה צריך להיות גלוי יותר.

סטס מיסז'ניקוב: מי בעד?

סטס מיסז'ניקוב: מי נגד?

סטס מיסז'ניקוב: אושר.

סמדר אלחנני: אסור לוועדה להיות מעורבת בשם של המוסד אך בנושא – מגה שיפוצים, אבל אני לא רואה את המגה שיפוצים.

סמדר אלחנני: פנייה מס' 269-268

סטס מיסז'ניקוב: אלה אותם 25% שנתנו הנחה – ארנונה, בשדרות, זה המימון החלקי.

סמדר אלחנני: בחוק קודם נתנו הנחה 50% לשדרות בארנונה לשנים 2005-2006, והשיפוי לעיריות מתקציב הסיוע המיוחד שהיה מתקציב המדינה.

סמדר אלחנני: עכשיו זה ירד ל-25%.

סמדר אלחנני: השיפוי צריך לבוא, לדעתי, מקרן הפיצויים, לא מתקציב המדינה.

סמדר אלחנני: זה הרי נזקי אויב.

חיים אורון: את מבלבלת את הוועדה.

חיים אורון: הקרן לא משלמת הטבות בארנונה ולא משלמת הטבות מס.

חיים אורון: היא לא משלמת פיצויים.

סמדר אלחנני: הקרן כן משלמת פיצויים.

חיים אורון: זה הטבת מס שניתנה לתושבי שדרות בארנונה.

סטס מיסז'ניקוב: מי בעד?

סטס מיסז'ניקוב: מי נגד?

סטס מיסז'ניקוב: אושר.

סטס מיסז'ניקוב: פנייה מס' 257

יעל מבורך: 12 מיליון ₪ בהרשאה להתחייב לכביש גישה במעלה אדומים.

יעל מבורך: זה לכיוון מחוז ש"י.

חיים אורון: מחוז ש"י זה לא מעלה אדומים.

חיים אורון: אני רוצה להבין, מה הולכים לעשות שם?

חיים אורון: מאיפה הכספים?

חיים אורון: איזה החלפות עשו עם המתנחלים בירושלים על המבנה שלהם?

יעל מבורך: אני יכולה להסביר את הנושא התקציבי.

חיים אורון: למה מעבירים את מחוז ש"י לשם?

יעל מבורך: לא יודעת את התשובה לכך.

יעל מבורך: מההיבט התקציבי, יש כביש, היה לו תקציב של 8 מיליון ש"ח, הכביש לא הסתיים, יש צורך בהרחבה של 12 מיליון ₪.

יעל מבורך: התקציב מגיע 50% מתוספת של משרד האוצר ו-50% ממשרד השיכון – המקור הוא מכר דירות.

חיים אורון: אתם לא מתביישים לבוא עם זה לפה?

חיים אורון: את לא הכתובת.

חיים אורון: מכרתם דירות, ובמקום ללכת ולעשות עוד כמה דירות נר, אתם עושים כביש בשטחים.

חיים אורון: אני מודה, מוציא אותי מהכלים זה שזה עובר פה.

חיים אורון: הרי זה רק מקרה שנודע לנו שזה מעלה אדומים.

יעל מבורך: כתוב פה: מעלה אדומים.

חיים אורון: אני מבקש להביא לפה מישהו ממשרד השיכון שיסביר למה לוקחים כסף מדירות לעשות כבישים בשטחים.

חיים אורון: אני רוצה שיהיה ברור, אני מתנגד להעברת מחוז ש"י ואני מתנגד לכבישים.

חיים אורון: אני רוצה להבין למה המדינה משקיעה כספים, כשהמשטרה על הפנים, כשאין כסף.

חיים אורון: שנית, משרד השיכון מוכר דירות ובוכה פה בתקציב שכל תקציב נר, הדירות האלה המיוחדות לנזקקים שבנזקקים, בונים כמה - 20 דירות בשנה?

יעל מבורך: עשרות.

חיים אורון: אז למה אתם לוקחים לכביש הזה?

יעל מבורך: זאת החלטה של רענן דינור.

סטס מיסז'ניקוב: אני דוחה את זה ליום שני.

סטס מיסז'ניקוב: אנו מבקשים שמישהו יבוא להסביר את מה שחיים שואל.

סטס מיסז'ניקוב: אנו רוצים לאשר כביש למעלה אדומים, אך רק עם הסבר.

סטס מיסז'ניקוב: 23020

גלית פלצור: העברת העודפים שנותרו מ-2006 לתקציב 2007 במשרד החקלאות.

סטס מיסז'ניקוב: מי בעד אישור הבקשה?

סטס מיסז'ניקוב: מי נגד?

סטס מיסז'ניקוב: אושר.

סטס מיסז'ניקוב: ניסן, אתמול עשינו רביזיה לפנייה 252 עם 31 מיליון ₪.

סטס מיסז'ניקוב: ביקשתי רשימת ישובים זכאים.

סטס מיסז'ניקוב: אני יכול לקרוא את הרשימה, אני קורא באלש"ח: אופקים – 3,775, אעבלין – 5,810, באקה-ג'ת – 2,633, בית שאן – 4,000 ₪, בסמ"ה – 325, בסמת טבעון – 339, חצור – 1,250, טובא זנגרייה – 2,004, טמרה – 3,981, יסוד המעלה – 2,000, מעיליא – 470, קציר-חריש - 480, קריית גת – 2,000, קרית שמונה – 1,000, שבלי – 1,235, זה כסף של ישובים שנמצאים בהבראה, אלה השלמות.

סטס מיסז'ניקוב: לכן אני מוריד את הרביזיה שלי.

סטס מיסז'ניקוב: תודה רבה, הישיבה נעולה.